
ביאור המסקנא דחובת ברכת הנהנין היא מסברא
השוני בין פה"ע, פה"א ושאר המאכלים לענין חובת הברכה בהם 

מחלוקת רש"י ור"ח האם ניתן ללמוד חיוב ברכה בפה"א מפה"ע
[bookmark: _Hlk132517448]גמ', "ולמאן דתני נטע רבעי, הא תינח כל דבר נטיעה, דלאו בר נטיעה, כגון בשר ביצים ודגים מנא ליה, אלא, סברא הוא אסור לו לאדם שיהנה מן העולם הזה בלא ברכה". ע"כ.
קודם שנבוא לבאר את מסקנת הגמ' דהמקור לחובת הברכה היא מסברא, לתועלת המעיין נביא את תמצית הדברים שהתבארו בסימנים ב' וג', שעומק לימוד חיוב ברכת הנהנין ממצות נטע רבעי הוא, כי כשם שמהות הקדושה בפירות רבעי הוא לענין חובת הילול לה' על ידי שמעלים את הפירות לירושלים, ורק אח"כ נהנים מהם, כמו כן נתבאר שם שדרשו חז"ל מהפסוק 'קודש הילולים' לרבות שיש קדושה בפירות גם לענין החיוב ברכה לפני האכילה, ומהות הברכה היא מעין תשלום על ההנאה העתידה לבוא מן הפירות.
ואף ביארנו את מחלוקת ת"ק ור"ע בתחילת הסוגיא, דת"ק ס"ל דרק על פירות האילן חייבים בברכה, וכמו שחייבה התורה חיובי קדושה ברבעי  רק בפירות האילן, אך ר"ע סבר שחייבים לברך ברכה לפניה על כלל המאכלים, ע"פ הבנת עניינה של מצוות נטע רבעי שהיא, להכיר בה' שהכל משלו, ואף דהתורה חייבה מצווה זו רק בפירות האילן, דרש ר"ע שמחובתנו לנהוג כקודש בכל המאכלים, ולברך לה' לפני ההנאה מהם, והוה דרשה גמורה וחיוב דאורייתא.  
ונראה דכל מהלך השו"ט בגמ' עד להכא, דנו במקור חובת הברכה על פירות האילן, שחייבים לברך עליהם לכו"ע הן לפניהם והן לאחריהם. ע"כ ביאורנו בסימנים הקודמים.      
ומעתה חזרה הגמ' לדון בדעת ר"ע דס"ל שחייבים בברכה לפניה על כלל המאכלים, ומקשה הגמ' מהיכן למד לחייב ברכה על כל המאכלים, ולא מיבעיא למ"ד "כרם רבעי" שפירכו עליו שלא ניתן ללמוד חיוב ברכה כי אם על היין, אלא אף למ"ד "נטע רבעי" שלמדו לחובת הברכה בפירות האילן מ'קודש הילולים', מ"מ לא נוכל למילף לחובת ברכה בשאר המאכלים שאינם בר נטיעה, כגון בשר ביצים ודגים, ותירצה הגמ' שהטעם שחייב ר"ע  לברך בשאר המאכלים הוא מסברא, "משום דאסור לאדם להנות מהעוה"ז בלא ברכה". 
ונחלקו הראשונים האם קושיית הגמ' היא רק על מאכלים שאין גידולם מן הארץ, או שהקשו גם על הירקות, וכדלהלן.
הנה בתוס' הקשו מדוע לא הקשתה הגמ' אף על פירות האדמה מנלן לחובת הברכה בהם, דהרי דיני רבעי נוהגים רק בפירות האילן, ותירצו דירקות למדים במה מצינו מרבעי ומחובת הברכה בקמה {לחם} שהיא מפה"א, ובסו"ד כתבו דלרש"י שלא גרס בגמ' "בשר ביצים ודגים" ניחא, משום דבאמת קושיית הגמ' היא גם על פה"א, ולשון הגמ' "מידי דלאו בר נטיעה מנלן" מורה כן, משום שבפה"א שייך אף לשון של זריעה כלשון המשנה בכלאים (ג' ב'), הלכך פה"א נקראים "אינם בר נטיעה".
המבואר דלתוס' לא הקשו בגמ' על הירקות ומשום דהחובת ברכה בקמה מלמדנו דחייבים לברך אף על הירקות, ולרש"י קושיית הגמ' היא גם על הירקות.  
ברם הרבינו חננאל גירסא אחרת היתה לו, וז"ל - ולמאן דתני נטע רבעי הא נמי תינח כל מידי דבר נטיעה הוא, כל מידי דלאו בר נטיעה מנא לן, הא לא קשיא גידולי קרקע נינהו, הא תינח גידולי קרקע, דלאו גידולי קרקע כגון בשר ודגים וביצים מנא לן, אלא סברא הוא וכו'. ע"כ.  
כלומר דבתחילה הקשתה הגמ' גם על הירקות, ותירצו דלמדים לחובת הברכה בהם במה מצינו מפירות האילן, משום ששניהם גידולם מן הארץ, ואח"כ הקשו על שאר המאכלים, ותירצו דחייבים לברך עליהם מסברא משום שאסור לאדם וכו'. 
ומזה שכתב שלמדים לחובת ברכה בפה"א במה מצינו מפה"ע, משמע דסבר דפה"ע ופה"א שווים בדרגתם לענין חובת הברכה בהם,  אך ברש"י ותוס' משמע שסברו שליכא למילף במה מצינו פה"א מפה"ע, {וגם לתוס' דלא הקשו בגמ' על הירקות, אי"ז משום שלמדים פה"א מפה"ע, אלא דקמה מגלה לנו דמברכים אף על פה"א.}



לבאר שנחלקו האם פה"א שווים במעליותם לפה"ע או לא  

וצ"ב במה נחלקו הראשונים אם ניתן ללמוד חובת ברכה בפה"א במה מצינו מפה"ע או לא. 
והנראה לבאר, דשלושת סוגי המאכלים, א. פה"ע ב. פה"א ג. המאכלים שאין גידולם מן הארץ, שונים בדרגתם לענין החיוב ברכה עליהם, ובזה נחלקו אם ניתן ללמוד במה מצינו מפה"ע על חובת הברכה פה"א, {ועל שאר המאכלים לכו"ע אי אפשר ללמוד מפה"ע ויבואר לקמן,} ויבואר.
דבפירות העץ ישנה מעלה מיוחדת על פני פה"א, משום שמטרת בריאתם היא בעבור מאכלו של האדם, ולכך נדרש מהאדם ביותר לברך עליהם לפני ההנאה מהם.  
משא"כ פה"א נבראו אף למאכל בהמה, וכדאיתא באבות דר"נ (פ"א), "כיון ששמע אדם הראשון שאמר לו הקדוש ברוך הוא ואכלת את עשב השדה, מיד נזדעזעו אבריו אמר לפניו רבש"ע אני ובהמתי נאכל באבוס אחד, אמר לו הקדוש ברוך הוא הואיל ונזדעזעו אבריך בזיעת אפיך תאכל לחם".
כלומר שאדם הראשון הזדעזע מציוויו של הקב"ה "ואכלת את עשב השדה", ואמר לפני הקב"ה וכי אני יאכל מאכלים הראויים אף לבהמות. 
המבואר מכאן שפה"א פחותים בדרגתם מפה"ע, שהרי לא נבראו רק עבור מאכל האדם, ולכך הם פחותים מפה"ע אף לענין חובת הברכה עליהם, דמהות הברכה היא ההכרה שכל הנאתינו הם משל ה', הלכך בפה"ע שבראם ה' עבורינו למאכל, יותר נדרש לברכו ע"ז.
ונראה דלכך קבעו חז"ל ברכה מיוחדת על פירות האילן, בורא פרי העץ", שהיא ברכה מבוררת ומפורטת, ויבואר להלן שבבורא פרי העץ, מציינים את המעלה המיוחדת בפה"ע. 
ועל פי זה יבואר דעת רש"י דלא ניתן ללמוד לחובת ברכה בפה"א במה מצינו מפה"ע, היות דפה"ע נבראו רק עבור מאכל האדם, ודלמא רק עליהם חייבים לברך, אך פה"א שלא נבראו רק עבור האדם לא ניתן ללמוד מהם.
שו"ר במהר"ם בענט שכתב ממש כדברינו, וז"ל - לכן נלע"ד דודאי הפירוש הפשוט בש"ס לרש"י, דאין ללמוד פה"א מפה"ע דחשוב, כדחזינן דמהאי טעמא תיקנו חז"ל ברכה לפה"ע בפרטות. ע"כ.
ברם דעת הר"ח דסבר דניתן ללמוד חובת ברכה בפה"א במה מצינו מפה"ע, משום דסו"ס שניהם נבראו גם עבור מאכל האדם, ואי לכך שווים הם בדרגתם לענין החובת ברכה בהם, ומה דפה"א נבראו גם עבור הבהמות, אין זה מגרעת מחובתנו לברך לה' עליהם, דהרי למעשה הם נבראו גם עבורנו. 


הרחבה במהות השוני בין פה"ע לבין פה"א כלפי החובת ברכה 
ולתוספת ראיה שפה"א פחותים בדרגתם מפה"ע, נביא את דברי הרד"ק עה"פ (בראשית א' כט'), "ויאמר אלוהים הנה נתתי לכם את כל עשב זורע זרע וגו', ואת כל העץ אשר בו פרי עץ וגו', לכם יהיה לאכלה", שאין כוונת התורה לתת רשות לאדם לאכול מפירות העץ, שהרי כבר נאמר פסוק קודם לכן (שם כח') "ומלאו את הארץ וכבשוה", אלא דהתורה חידשה בפסוק זה את התכונה בפה"א שיהיו ראויים למאכל אדם.
המבואר בדבריו דפה"ע נבראו רק עבור מאכל האדם, משא"כ פה"א ביסודם היו ראויים רק למאכל בהמה, והתורה חידשה בהם את התכונה שיהיו ראויים אף למאכל אדם, מפורש מדבריו שפה"א פחותים בדרגתם מפה"ע.
ויש להוכיח עוד מהפסוקים שפה"א נבראו ביסודם עבור הבהמות, ופה"ע נבראו רק עבור האדם, דכתיב "ויאמר אלוהים הנה נתתי לכם את כל עשב זורע זרע אשר על פני כל הארץ, ואת כל העץ אשר בו פרי עץ זורע זרע, לכם יהיה לאכלה, ולכל חית הארץ ולכל עוף השמים ולכל רומש על הארץ, אשר בו נפש חיה את כל ירק עשב לאכלה" (שם כט'- ל').
מפורש לכאורה דפה"ע נועדו עבור האדם, אך פה"א – עשב  נועדו הן עבור האדם והן עבור החיות, וכן מהפסוק (דברים יא' טו') "ונתתי עשב בשדך לבהמתך", משמע כן. 
ועוד יש להוכיח כן מחילוק הלשון בפסוקים בין פה"ע לבפ"א, דבפה"א כתיב "נתתי לכם את כל עשב", משא"כ בפה"ע כתיב "ואת כל העץ וגו' לכם יהיה לאכלה", ומזה שבפה"א לא כתבה התורה נתתי לכם לאכלה, אלא "נתתי לכם", משמע שאינם ביסודם עבור מאכל האדם, משא"כ בפה"ע כתיב "לכם יהיה לאכלה", כלומר שמטרת בריאתם הם עבור מאכל האדם.
וביותר, שלשון הפסוק "ולכל חית הארץ ולכל רומש וגו', את כל ירק עשב לאכלה", מורה שפה"א נבראו עבור הבהמות והחיות, שהרי הלשון היא "לאכלה", וכלשון הפסוק בפה"ע עבור האדם. 
ונראה שהיות ופה"ע נבראו רק עבור מאכל האדם, נתן ה' בהם תכונות מיוחדות המשמשים את האדם, שאין בפה"א. 
א. שמראיהם נאים יותר מפה"א, ומצאנו בגמ' (יומא עד:) שיש חשיבות למראיהם של המאכלים, דאיתא שם, "אינו דומה מי שרואה ואוכל למי שאינו רואה ואוכל, אמר רב יוסף, מכאן רמז לסומין שאוכלין ואין שבעין, אמר אביי, הלכך, מאן דאית ליה סעודתא, לא ליכלה אלא ביממא"
ב. טעמם יותר משובח מפה"א ג. פה"ע נוחים יותר מפה"א שאין הם טעונים בישול והכנה, משא"כ רוב פה"א טעונים בישול, ד. הם נוחים יותר לאדם לקוטפם שהרי הם צומחים למעלה על העץ, משא"כ פה"א שגדלים בקרקע וצריך האדם לעמול ע"מ להוציאם. 
ויבואר לפי"ז הטעם שתיקנו חז"ל ברכה מיוחדת ומבוררת על פה"ע, משום מעליותם על פני פה"א, ובמטבע ברכה ד"בורא פרי העץ", מציינים את המעלות המיוחדות שבהם שגדלים על העץ, ומהללים לה' ע"ז. 
ברם הן לרש"י והן להר"ח לא ניתן ללמוד לחובת ברכה על שאר המאכלים שאין גידולם מן הארץ במה מצינו מפירות האילן, ויבואר לקמן דשאר המאכלים פחותים ביסודם מהפירות והירקות.




ישוב דעת הר"ח, והשוני בין חובת פאה ותרו"מ לבין חלה וביכורים
הנה כתבו התוס' בד"ה "דבר שאין גידולו", וז"ל - וליכא למימר דאתא משאר אילנות, דאיכא למפרך מה להנך שכן חייבים בפאה", וזהו לשיטתם דלמדים לחובת ברכה בפה"א, במה מצינו מרבעי וקמה.
אך מדבריהם יש להקשות טובא על הר"ח, שסבר שניתן ללמוד חובת ברכה בפה"א במה מצינו מפה"ע, הרי איכא למיפרך מה לפה"ע שכן חייבים בפאה.
ואפשר לומר בדעת הר"ח, דהטעם שרק פה"ע חייבים בפאה, משום דע"י קיום מצוות פאה בפה"ע, נפטרים פה"א מחובת פאה, ויבואר.
ולכך ס"ל דניתן ללמוד פה"א מפה"ע, דביסודם אף פה"א חייבים בפאה, אלא שהם נפטרים ע"י נתינת הפאה בפה"ע, וליכא למיפרך מה לפה"ע שכן חייבים בפאה.
ויתכן דמאותו הטעם לא ניתן לפרוך גם, מה לפה"ע שכן חייבים בתרו"מ מדאורייתא, משא"כ פה"א כל חיובם הוא רק מדרבנן, משום דגדר פטורם של פה"א מתרו"מ, היא כמו גדר פטורם מפאה, שע"י קיום מצוות תרו"מ בפה"ע, נפטרים פה"א, אך ביסודם הם שייכים לפרשת תרו"מ, ויבואר עוד.
ברם אף שניתן לתרץ בפשטות, שהר"ח סבר כדעת הראב"ד (הובא בשט"מ ב"מ פח.) שחובת תרו"מ מדאורייתא היא רק דגן תירוש ויצהר, ושאר פה"ע היא מדרבנן, מ"מ לפי ביאורנו יתכן שסבר כהרמב"ם (מעשרות א' ט') שחובת תרו"מ בכל פה"ע היא מדאורייתא, ובכל זאת ליכא למיפרך, מהחיוב תרו"מ שיש בפה"ע מדאורייתא, וכנתבאר. 
[bookmark: _GoBack]ולראיה דגדר פטור הירקות מפאה בפה"א, שהם נפטרים ע"י קיום המצוות בפה"ע, שהרי בפסוקים של חובת פאה (ויקרא כג' כב'), לא מצאנו שצוותה התורה חיובם רק על פה"ע, ורק חז"ל דרשו מעומק המקראות למעט פה"א מחיוב פאה, אשר ע"כ מסתבר דביסודה שייך וראוי להניח פאה אף מפה"א, אלא שחז"ל קבעו שע"י קיום מצוות אלו בפה"ע, נפטרים פה"א. {ולקמן נרחיב בראיות ע"ז, ואף בתרו"מ שגדרם כן.}
והטעם לזה היות ובפה"ע יש מעלות מיוחדות שאין בפה"א, וכנתבאר לעיל, ע"י הנהגת פאה ותרו"מ בהם, נטפלים להם פה"א מפני שהם נחותים מהם, והם נפטרים מחיובים אלו, משום הנהגת החיובים בפה"ע.
אך ודאי שלגבי חובת ברכה לא שייך לומר, שע"י קיום חובת ברכה בפה"ע יפטרו פה"א מחובת ברכה, דכל אכילה ואכילה היא מעשה נפרדת לעצמה, ומאי שייטיה בין מעשה זו לזו, משא"כ חיובי פאה ותרו"מ הם דיני הנהגה כללים על שדותנו, להביע שכל רכושנו הם של השי"ת, וע"י קיום ההנהגות בפה"ע, שהם 'מיצגים ומסמלים' את כלל הפירות, נפטרים פה"א.
ולכך שפיר איכא למילף להר"ח, פה"א מפה"ע, ולא נפרוך מפאה ותרו"מ, שפה"א ביסודם ג"כ חייבים בהם אלא שהם נפטרים ע"י קיום ההנהגות בפה"ע, מה שלא שייך לומר כן בחיוב ברכה. 
{אמנם לעצם קושייתנו על הר"ח, דניתן לפרוך מחיוב פאה בפירות, אפשר לתרץ בפשטות כמו שכתב הרעק"א והפני יהושע על התוס', שהרי בתאנים אין חייבים בפאה, על אף שהתאנה היא מפה"ע, אך לדברנו אי"צ לכך, וכמבואר דגדר פטור פה"א מפאה הוא שהם נפטרים ע"י קיום פאה בפה"ע.}  
ולכאורה להאמור, יוקשה משום דבפסוקים של חובת ביכורים ג"כ לא נאמר שהם רק בז' מינים, אלא נאמר (דברים כו' ב'), "ולקחת מראשית כל פרי האדמה", ורק חז"ל דרשו למעט שחובת הביכורים למעשה היא רק בז' מינים, משמע שביסודה חובת ביכורים היא על כל הפירות וע"י הבאת הביכורים בז' מינים נפטרים שאר הפירות מחובתם.
אך מפירכת הגמ' לעיל בס"ד למילף מז' מינים, "מה לז' מינים שכן חייבים בביכורים", ואם נאמר דגדר פטור כל הפירות מביכורים, שהם 'נפטרים ונטפלים' ע"י הבאת הז' מינים, מה פירכו בגמ', הרי ביסודם כל הפירות שייכים לפרשת ביכורים, אלא שהם נפטרים ע"י קיום מצוותם בז' מינים.
הנראה מוכרח דגדר פטורם שונה מפטורם של פה"א מפאה ותרו"מ, ואף פטורם של הפירות מחלה אינו שהם נפטרים דרך הפרשת החלה בלחם, דא"כ מה פירכו בגמ' לעיל בס"ד למילף חובת ברכה מקמה {לחם} מה לקמה שכן חייבת בחלה, ויבואר.
ששורשי המצוות של ביכורים וחלה שונים במהותם מפאה ותרו"מ, והוא להביא לה' מ'ראשית' יבולנו או מ'ראשית' עריסתנו, ולשונות הפסוקים מורים כן, דבחובת ביכורים נאמר בפסוק (דברים שם), "ולקחת מ'ראשית' כל פרי האדמה וגו", וכן הפסוק בחובת הפרשת חלה נאמר (במדבר טו' כ') "ראשית עריסותכם",                                                            כלומר צוותה התורה להביא לה' 'ראשית' יבולנו ועריסתנו, ואין יסוד המצווה על כל הפירות, אלא מהות חיובם היא רק על ה'ראשית', ולכך גדר פטורם של הפירות מחלה וביכורים הוא, שהם מופקעים מעיקר חובות אלו, וניתן לפרוך מה להנך {ז' מינים או קמה} שכן חייבים בחלה וביכורים, ויבואר לקמן בהרחבה.  



הרחבת דברים בביאור שורש וגדר מצוות ביכורים וחלה
ויש להוכיח שגדרם של חובת חלה וביכורים שונים מגדרם של פאה ותרו"מ.
דהנה המקור למיעוט כל הפירות מחובת ביכורים, הוא בגמ' מנחות (פד:) דאיתא שם, "ראשית ולא כל ראשית, שאין כל הפירות חייבים בביכורים אלא ז' המינים בלבד, נאמר כאן ארץ ונאמר להלן ארץ (דברים ח' ח') "ארץ חטה שעורה וגו", מה להלן מז' המינים וכו' אף כאן שבח ארץ ישראל שהם שבעת המינים", 
ובהמשך הגמ' שם למדו מראשית, השיעור כמה חייבים להביא ביכורים, שלא כל הראשית, אלא די בפרי אחד, וכמו ששנינו בברייתא דאלו דברים שאין להם שיעור הפאה והביכורים וכו', וז"ל הגמ' "ולקחת מראשית כל פרי האדמה, יכול כל הפירות חייבים בביכורים, ת"ל מראשית ולא כל ראשית", {ומקורו מהספרי}, ע"כ. 
ונ"ל דהטעם דמיעטו חז"ל שתי מיעוטים אלו, מ'ראשית', הוא משום ד'לראשית' יש ב' משמעויות, א. ראשון במספר, ב. המובחר מכולם, ושני המשמעויות קרובים זה לזה, שיש ראשון בזה שהוא ראשון במספר, ויש ראשון בזה שהוא מובחר מכולם, {כמו שראשו של אדם נקרא ראש, משום דהוא בחיר האיברים, וכן "ראש וראשון לכל דבר שבקדושה", "ראש" כלומר שהוא המובחר להתעסק בענייני קדושה, "וראשון" שהוא הראשון במספר להתעסק בענייני קדושה.}
ומהמילה "ראשית" האמורה בתורה בביכורים, מיעטו ב' דינים הנגזרים מעומק הבנת התורה, א. ממשמעות הלשון ראשית - 'ראשון במספר' מיעטו שאין שיעור להבאת הביכורים, ודי בפרי אחד שאף בזה מתקיים ענין הבאת הראשון לה', ב. ממשמעות הלשון ראשית - 'המובחר מכולם' מיעטו את כל הפירות מחובת ביכורים, ורק בז' מינים שהם המינים המובחרים ביותר, חייבים בהם בביכורים. 
ומדוקדק כן בלשון הגמ' במנחות (שם), "אף כאן שבח ארץ ישראל שהם שבעת המינים", הגמ' הדגישה את מעלת הז' מינים שהם שבח א"י, וכנתבאר שעומק המיעוט הוא שרק הפירות המובחרים חייבים בביכורים.
{יתכן דאף ממשמעות הלשון ראשית - "מובחר מכולם" ניתן ללמוד שדי בהבאת פרי אחד, ע"פ הכתוב (ישעיהו כח' ד') "כבכורה בטרם קיץ, אשר יראה הראה אתה, בעודה בכפו יבלענה", כלומר שהחביב ביותר על האדם מביאה ראשון לה', וא"כ סגי בהבאת פרי אחד, דהרי הוא החביב והמובחר לו.} 
ולנתבאר ע"פ עומק דרשת חז"ל, נראה דיסוד חיוב ביכורים הוא רק על הראשית, ותו לא, דהשי"ת צווה עלינו להביא לפניו מראשית יבולנו, ונראה דכן מצוות הפרשת חלה שנאמר בתורה "מראשית עריסותיכם" (במדבר שם), גדר ציווי התורה להפריש את הראשית, ואין הכוונה שע"י קיום המצווה ב'ראשית' נפטרים שאר הפירות, אלא דרצונו יתברך הוא שנביא לפניו רק את ה'ראשית', והבן.
וגדר פטורם של שאר הפירות מביכורים, היא שהם מופקעים מעיקר החובה, היות ואינם מובחרים כהז' מינים, משא"כ חיובי פאה ותרו"מ אינם נקראים בפסוקים בלשון "ראשית", יסוד חיובם הוא על כל הפירות אלא שמיעטו חז"ל שע"י קיום המצוות בפה"ע, נפטרים פה"א מחובת קיום המצוות בהם.  
{אמנם מה שמיעטו ממשמעות הלשון 'ראשית' ראשון במספר, שדי בפרי אחד, יש מקום לומר ש'ראשון' הוא ביחס לנותרים, כלומר שגדר המיעוט הוא שע"י קיום מצוות ביכורים בפרי הראשון, נפטרים שאר הפירות, מחמת טפילותם ל'ראשון', מ"מ נראה שגדר המיעוט הוא 'ראשון במספר', ד'בראשון' יש מעלה בפנ"ע לא רק ביחס לאלו שלאחריו, אלא מחמת עצמו שהוא הראשון, מה שלא שייך לומר בשני ושלישי שמעליותם היא רק שהם קודמים לבאים אחריהם, ופטורם של שאר הפירות, מצד שאין הם "ראשונים" והם מופקעים מעיקר החובה, והבן.} 
שו"ר בספורנו עה"ת שפירש ממש כדברנו, וז"ל – "מראשית כל פרי האדמה וגו', המשובחים שבכל פירותיה, כמו "וראשית שמנים ימשחו נקובי ראשית הגוים", וכו' שבאמרו ראשית ביכורי אדמתך היתה הכוונה שתביא ביכורים, ממבחר פירות אדמתך והם הז' מינים", ע"כ, שמעומק משמעות המילה 'ראשית' – 'המובחר והמשובח', למדו חז"ל שרק בז' מינים חייבים בפאה. 
ולא תקשה לך מדוע כתבה התורה במצוות ביכורים (דברים כו' ב') "ראשית כל פרי האדמה", דהרי לדברנו אין החובה כי אם על ה'ראשית' עצמו ולא על כל הפירות, משום דאין רצונו שיביאו לפניו בדוקא פירות מסוימים, אלא אדרבה רצונו שנביא 'ראשית' מכל הפירות, ועל אף שאין גדר פטור שאר הפירות, שע"י הבאת הז' מינים הם נפטרים, מ"מ מהות המצווה היא להביא לפניו 'ראשית' – 'המובחרים' מכל הפירות', ולכך לא פירטה התורה מיני הפירות, {וחז"ל דרשו בעומק המקראות מה הם גדרי ההלכה למעשה,} והבן. 


 



הרחבת דברים בביאור שורש וגדר חובת פאה ותרו"מ 
והנראה להוכיח שגדר פטור הירקות מפאה, שהם נפטרים ע"י קיום מצוות פאה בפה"ע, ממקור פטורם בספרי {קדושים א' שבת סח.} וז"ל – "יכול הירק והקישואים וכו', הכל בכלל, תלמוד לומר קציר, מה קציר מיוחד שהוא אוכל ונשמר וגדולו מן הארץ ולקיטתו כאחת ומכניסו לקיום, יצאו ירקות, אף על פי שלקיטתן כאחת אבל אין מכניסן לקיום, יצאו התאנים, שאף על פי שמכניסן לקיום אבל אין לקיטתן כאחת, והתבואה והקטניות בכלל הזה".
דהיינו ממיעוט מהפסוק "קציר", למדו לפטור את הירקות, משמע דביסודה חובת פאה היא גם עליהם, אלא שהם נפטרים, וביותר דפטור התאנים מפאה היא מאותו המיעוט, והתאנים הינם הרי מפה"ע, מסתבר מאוד דאין התאנה שונה בעיקר דינו משאר פה"ע, אלא דהוה פטור רק בהנהגה למעשה, וכנתבאר.
ואף בגדר פטור הירקות מתרו"מ, נראה להוכיח מהפסוקים, בדברים (יד' כב') כתיב, "עשר תעשר את כל תבואת זרעך", בויקרא (כז' ל') כתיב, "וכל מעשר הארץ מזרע הארץ מפרי העץ לה' הוא", ובדברים (יח' ד') כתיב, "ראשית דגנך תירשך ויצהרך".
משמע שיסוד החיוב הוא ע"כ התבואה ואף על פה"א, ורק הקיום בפועל הינו בדגן תירוש ויצהר, או בפירות האילן, ומשום שהם נפטרים דרך הפרשתנו בדגן וכו' או בפה"ע.
וכן מסתבר לומר שיסוד חיובם ע"כ היבול, ורק דהנשארים נפטרים ע"י הקיום בפה"ע, דהרי מעשר שיעורו ביחס לכל היבול, 'עשירית מהשדה', וכן בתרומה נתנו חז"ל שיעורים, ביחס ליבול, עין טובה א' מארבעים וכו', משמע דגדר חיובם להפריש מכל השדה, וע"י ההפרשה נפטרת כל היבול.
ועוד מזה דאיכא איסור טבל ע"כ השדה לפני הפרשת תרו"מ, מבואר דהחיוב הוא ע"כ השדה, ולא ששורש החיוב הוא ביסודה רק על העשירית, {וידועים דברי האתוון דאורייתא, דהאיסור טבל הוא מצד אכילת התרו"מ שמעורבים בהם, והוא ממש כדברינו דהחובה היא ע"כ השדה.}
וכן ממה דנפסק בשו"ע (יו"ד שלא' כה'), דחובת הפרשת תרו"מ היא מן המוקף, שיהיו כל הפירות ביחד ואז מפרישים, משמע דיסוד החיוב הוא ע"כ השדה, וע"י הפרשה מועטת נפטרת כל היבול.
ואנן נימא דאף גדר פטור הירקות מפאה ותרו"מ, 'שנפטרים ונטפלים', לפה"ע, והם נפטרים מחיובם ע"י הפרשתנו מפה"ע,  והוא מצד מעלת פה"ע ע"פ פה"א, כנתבאר לעיל שפה"ע נבראו רק עבור מאכל האדם, בשונה מפה"א שבריאתם הינה אף עבור הבהמות.
ועומק הדברים, דמהות מצוות פאה ותרו"מ, להביע הכרה שכל יבולנו הם של ה', וע"י הפרשה מועטת מכל היבול סגי, דמקיימים את ענין ההכרה בה', וכמו דכל היבול נפטרת דרך ההפרשה, אף הירקות נפטרים דרך ההפרשה מפה"ע, ברם הירקות אינם אסורים בטבל, משום דאין חייבים בהם למעשה בתרו"מ, אלא דהם נטפלים להפרשתנו בפה"ע, בשונה מכלל פה"ע, שהחובה היא להפריש מכולם. 
ולפי"ז יבואר עומק מחלוקת הראשונים אילו פירות חייבים בתרו"מ מדאורייתא ואילו מדרבנן, היות וגדר החיוב, 'סמלי ומיצג' את שאר הפירות {והירקות}, וכדיבואר.
לדעת התוס' (ר"ה יב.), רק דגן תירוש ויצהר חייבים מדאורייתא, ואילו על שאר הפירות רק מדרבנן, וכמוכח מהפסוק בדברים (יח' שם), סברתם דהם המינים המובחרים והנעלים, הדגן – הלחם ראש המאכלים, תירוש – יין ראש למשקים, יצהר – שמן הנותן טעם לשבח בכל המאכלים, ולכך די בהם להביע שכל יבולנו הם של השי"ת.
דעת הראב"ד (הובא בשט"מ ב"מ פח.), דרק ז' המינים חייבים מדאורייתא, ס"ל דסגי במינים מובחרים אלו, שנשתבחה בהם א"י לייצג את שאר הפירות.
ואילו בירושלמי מבואר וכן דעת הרמב"ם (מעשרות א' ט'), דכל פה"ע חייבים בתרו"מ מדאורייתא, משום דמצריך הפרשה מכל פרי ופרי, וכמוכח מהפסוק בויקרא (שם), ואין בכח פירות אחרים לפטרם, ברם אף לשיטתו פה"א נפטרים ע"י פה"ע. 
ויבואר דכמו"כ גדר פטור פה"א מפאה, שהם נטפלים לקיום מצוות פאה בפה"ע, ולכך תתיישב דעת הר"ח, דניתן ללמוד פה"א מפה"ע לחיוב ברכה, וליכא למפרך מפאה ותרו"מ, שאף פה"א שייכים ביסודם למצוות אלו, ובברכה לא שייך לומר שפה"א יפטרו ע"י ברכתנו על פה"ע, דכל מעשה אכילה היא מעשה בפנ"ע, המחייבת ברכה, משא"כ פאה ותרו"מ, הם מצוות כללים של הבעת הכרה שיבולנו הם של ה', מסתבר דפה"א יפטרו ע"י פה"ע שמייצגם. 
{ולפי דברנו נראה שגדר הנהגת רבעי  ביין, למ"ד "כרם רבעי", שע"י היין נפטרים כל הפירות, ובפירכת הגמ'  מהחיוב עוללות ביין, ס"ד שרק ביין חייבה תורה מצווה זו, משום מעלת היין, ולא שדרך נתינת העוללות ביין נפטרים שאר הפירות, ברם למסקנא דחזינן דאין החיוב עוללות ביין גורם לחיוב ברכה, אלא כל הז' מינים חייבים ג"כ, גם למ"ד "כרם רבעי", גדרו כנתבאר שהיין פוטר כל הפירות.}
לסיכום: מצוות ביכורים, חלה ועוללות, גדרם, שצוותה התורה להפריש ולהניח, רק במינים מסוימים, ושאר המינים מופקעים מעיקר החיוב.
מצוות פאה, תרו"מ ורבעי, גדרם, שביסודם כל המינים חייבים במצוות אלו, שהם מצוות 'סמליות ומייצגות', ודרך קיומנו במינים המסוימים, נפטרים שאר המינים. 
  




 
קושיא ותירוץ בדעת רש"י דלא ניתן ללמוד פה"א מפה"ע

הנה קשה על רש"י שגרס שקושיית הגמ' היא, גם על פה"א מנלן לחובת הברכה, דהרי התוס' ביארו דניתן ללמוד לפה"א במה מצינו מפה"ע וקמה שהיא מפה"א.
ונראה דסבר לה דקמה – לחם, אין נחשבת כאחת מפה"א, שהרי חז"ל קבעו ברכה מיוחדת עליה, "המוציא לחם מן הארץ", והוא מצד מעלתו שממנה אנו ניזונים, והיא עיקר מחייתנו, וליכא למילף מינה על כל פה"א.
ברם בפירכת הגמ' לעיל, "מה ליין שכן חייב בעוללות", תירצו "קמה תוכיח", נראה דשאני, דשם למדים מרבעי חובת ברכה ואף דרבעי נוהגת רק ביין, מ"מ אין כל הפירות נחותים מן היין בדרגתם, אלא היין הוא אחד מפה"ע, ורק ס"ד שהחיוב עוללות שבו גורמת לחיוב ברכה, והקמה מלמדנו שאין החיוב עוללות שבו גורמת לחיוב ברכה, אך ללמוד פה"א שנחותים בעצם מעמדם מפה"ע, קמה לא תלמדנו, דהרי קמה יש בו חשיבות יתרה, ואין נחשבת כסתם פה"א.  




ביאור המסקנא דהמחייב בברכה על שאר המאכלים היא מסברא

והנה לכו"ע המחייב בברכה על  המאכלים שאינם בר נטיעה, הוא מסברא שאסור לאדם וכו', וקודם שנבוא לבאר את מהות השוני בין הפירות והירקות לבין שאר המאכלים, נביא את קושיית הצל"ח בסוגיין.
שהקשה וז"ל – "וגירסא זו תמוה, דהתחיל דלאו בר נטיעה, וא"כ שואל גם על ירקות, דירקות נקראים "לאו בר נטיעה" וסיים כגון בשר ביצים ודגים, דמשמע שאינו שואל על ירקות, ושואל רק על דבר שאין גידולי קרקע, ועיי"ש בהמשך דבריו".
מבואר בדבריו שבפשטות כוונת הגמ' להקשות רק על שאר המאכלים, ולכן הקשה שלכתחילה אמרו "דלאו בר נטיעה" משמע שהקשו אף על הירקות.
ונראה לומר דבדוקא אמרו "דלאו בר נטיעה", למרות שפשטות הלשון משמע שמקשים על הירקות, בכדי ללמדנו את מהות השוני בין הפירות והירקות, לבין שאר המאכלים, שאינם בר נטיעה, כלומר שלא נבראו כלל עבור מאכל האדם, וזהו עומק הלשון "דלאו בר נטיעה" שאינם מאכלים שגדלים מעיקרם כמאכל, אלא שאנו משתמשים בהם למאכל, ואי לכך לא ניתן ללמוד לחיוב ברכה בהם מפה"ע, שנבראו למאכל האדם, ודלמא רק בהם חייבים בברכה, דזהו עיקר יעודם, ומתבקש בהם ביותר שנודה לה' עליהם, ויבואר.
וכפי שלשון הברכות מורה ששונים מהות חיובם, ש"בורא פרי העץ" ובורא פרי האדמה", הוו ברכות מפורטות ומבוררות, שמודים לה' על עצם הפירות, משא"כ "שהכל נהיה בדברו", מודים לה' של העולם שלו, ואין מציינים את המאכל, שאין מאכלים אלו, מצעם טבעם 'מאכלים', אלא שאנו משתמשים עמהם למאכל.
והדברים מפורשים בראשונים, שהקשה הר"ר אשר מלוני'ל, מדוע על הפירות והירקות מברכים בלשון "בורא", ובמאכלי שהכל מברכים בלשון "נהיה", ותירץ שכיון שאין מאכלים אלו נבראו עבורנו למאכל, לא שייך לומר "בורא", שהרי לא נבראו עבור זה, וראיה לדבר אדם הראשון שלא הותר לו לאכול בשר.
וכן באבודרהם (שער ג') כתב כן וז"ל – "לבאר הדברים שמברכין עליהם שהכל, ראיתי להקדים ברכה זו לשאר ברכות שמברכין על האוכלין ועל המשקין, מאחר שכתבנו ברכת הלחם וברכת מיני מזונות שהם זנין. 
מפני שברכת שהכל היא חשוב לפי שהיא כללית, דקי"ל בפ' כיצד מברכין כר' יוחנן שאמר שאפי' על הפת שהוא מבחר המאכלים אם טעה או שכח ובירך עליו שהכל יצא וכו', ע"כ. 
נקוט האי כללא בידך כל שתחלתו שהכל סופו בורא נפשות רבות, כל דבר שאין גדולו מן הארץ כגון בשר בהמה וחיה ועוף וכו' מבר' עליהם תחלה שהכל. 
ומפורש בדבריהם כנתבאר, דברכת שהכל אינה ברכה על עצם המאכל, אלא ברכה כללית לה' על עולמו, ולכך הוא פוטר בדיעבד אף את הפת, שסו"ס הרי בברכה זו נכללת כל העולם.
ובאמת בפסוקים מפורש שבשר בע"ח הותר רק אחר המבול, דכתיב (בראשית א' כט'), "ויאמר אלוהים הנה נתתי לכם את כל עשב וגו', ואת כל העץ וגו', לכם יהיה לאכלה", ורק אחר המבול הותר הבשר לאכילה, דכתיב (שם ט, א-ו) "כל רמש אשר הוא חי לכם יהיה לאכלה, כירק עשב נתתי לכם את כל וגו".
וברש"י מפורש כן (שם א' כט') וז"ל - השווה להם בהמות וחיות למאכל, ולא הרשה לאדם ולאשתו להמית בריה ולאכול בשר, אך כל ירק עשב יאכלו יחד כולם, וכשבאו בני נח התיר להם בשר שנאמר (שם ט' ג') "כל רמש אשר הוא חי וגו' כירק עשב" שהתרתי לאדם הראשון, "נתתי לכם את כל וגו".
מפורש דהבשר לא נברא לכתחילה למאכל, כי אם הפירות והירקות.
ויש לדקדק משינוי הלשונות במשנות של חיוב ברכה, דבמשנה א' הלשון הוא "כיצד מברכין על הפירות וכו", משא"כ במשנה ג' הלשון הוא " על דבר שאין גדולו מן הארץ אומר שהכל", דאין מכנים את מאכלי "שהכל", באופן חיובי, אלא על צד השלילי "דבר שאין גידולו וכו", מפני שאין משותף במאכלים אלו, כי אם שאין גידולם מן הארץ, ואין יעודם למאכל, אך בפירות מציינים את הפירות באופן חיובי, וכן בהמשך את היין והדשאים.
כנתבאר שמאכלי שהכל, לא נבראו לאכילה, אלא לצרכים אחרים, ולכך לא כתבו במשנה, על הבשר וכו'. 
ולכך הקשו בגמ' בדוקא, בלשון "לאו בר נטיעה", לציין את הטעם שנבדלו מאכלים אלו מהפירות והירקות, שלא נבראו בצורה של אילן בשביל מאכלנו,
ונתחדש בהם מסברא דאסור לאדם להנות מהעוה"ז בלא ברכה, משום דסו"ס נהנים מהם, והברכה היא לה' על כל העולם, ולא על המאכלים עצמם.
ושונים הם מהפירות והירקות, שלמדים לחובת ברכה בהם מ'קודש הילולים' {לתוס' והר"ח}, שנתחדש שיש קדושה בהם, והיא מחייבנו בברכה, משא"כ במאכלי שהכל, אין קדושה כלל וחייבים לנהוג בהם כקודש מסברא, ורק מדרבנן.








ביאור נפלא לר"ח שלמעשה שונים גדרי הברכות בסוגי המאכלים

וברשב"א מפורש שפירכה הגמ' את הברייתא שלומדת חיוב ברכה מ'קודש הילולים', ומעתה המחייב ברכה בפה"ע ופה"א, וכ"ש על שאר המאכלים, הוא רק מסברא מדרבנן לנהוג בהם כקודש, והן לת"ק והן לר"ע, וכן משמע בפשטות מרש"י. {ואף דלעיל נתבאר שת"ק לא חייב ברכה ע"כ המאכלים, מ"מ מעתה למדים לחיוב ברכה רק מסברא, ומודה ת"ק לר"ע משום הסברא}.
ועל אף שנתבאר שסברת ר"ע לכתחילה, היא לנהוג כקודש בכלל המאכלים, ע"פ הבנת כוונת התורה ברבעי, שונה גדר הברכה למסקנא, שהוה רק חובת גברא בלא שום קדושה בחפצת המאכל, משא"כ בהוו"א סברו שחפצת המאכל מחייבנו לנהוג בהם כקודש.}   
ברם בר"ח כתב להדיא, שגם למסקנא למדים מ'קודש הילולים' על פה"ע ופה"א, והדברים מאירים ושמחים, משום שבפה"ע ופה"א ישנה קדושה, משום שנבראו למאכל האדם, אך שאר המאכלים שלא נבראו כלל למאכל, חייבים לברך רק מסברא מדרבנן, ולכך אין בהם קדושה, כי אם הנהגה של קדושה.





ולשיטתו יבואר דלמ"ד "כרם רבעי", שלמדים מ'קודש הילולים' רק על ז' מינים, משום שהם הפירות שנשתבחה בהם א"י, ובאכילתנו מהם נהנים מטיב מאכלי הארץ, ולכך רק בהם יש קדושה לענין החובת ברכה לה' על הנאתנו מהם, {ובפרט לנתבאר בסימן ג', בדעת ר"ג (לקמן מד.), שחייבים לברך לאחריה מדאורייתא רק אחר אכילת ז' המינים, שמהות הברכה לאחריה היא הודאה לה' על הארץ, ומאכלים אלו הם עיקר טיב הארץ, יתכן שאף לפניה חייבה תורה רק בז' המינים, שהם המאכלים המושבחים של הארץ}, משא"כ שאר הפירות והמאכלים חייבים רק מסברא.  
